b'\n_START_ARTICLE_\nLietuvos ne\xc4\xafgali\xc5\xb3j\xc5\xb3 forumas\n_START_SECTION_\nTikslai\n_START_PARAGRAPH_\nPagrindinis asociacijos tikslas \xe2\x80\x93 ginti ne\xc4\xafgali\xc5\xb3j\xc5\xb3 \xc5\xbemoni\xc5\xb3 pilietines, socialines ir ekonomines teises bei skatinti lygias galimybes visiems visose Lietuvos ir Europos institucijose. Asociacija bendradarbiauja su vyriausybin\xc4\x97mis, savivaldomis, nevyriausybin\xc4\x97mis institucijomis ir organizacijomis, konfesin\xc4\x97mis bendruomen\xc4\x97mis, Lietuvos ir u\xc5\xbesienio organizacijomis, kuri\xc5\xb3 pagrindinis tikslas yra ne\xc4\xafgali\xc5\xb3j\xc5\xb3 socialin\xc4\x97 integracija.\n_START_SECTION_\nVeikla\n_START_PARAGRAPH_\nLietuvos ne\xc4\xafgali\xc5\xb3j\xc5\xb3 forumas siekia lygi\xc5\xb3 galimybi\xc5\xb3 d\xc4\x97l lyties, ras\xc4\x97s, am\xc5\xbeiaus, negalios ir seksualin\xc4\x97s orientacijos, religini\xc5\xb3 \xc4\xafsitikinim\xc5\xb3 \xc4\xaftvirtinimo. Asociacija skleid\xc5\xbeia informacij\xc4\x85 apie ne\xc4\xafgali\xc5\xb3j\xc5\xb3 socialin\xc4\x99 pad\xc4\x97t\xc4\xaf bei socialines programas, savo veikla prisideda prie aktuali\xc5\xb3 socialini\xc5\xb3 klausim\xc5\xb3 sprendimo. Taip pat dalyvauja formuojant \xc5\xa1alies socialin\xc4\x99 politik\xc4\x85, numato, analizuoja perspektyvias, prioritetines socialin\xc4\x97s politikos kryptis ir jas \xc4\xafgyvendina. LNF padeda atitinkamoms institucijoms pl\xc4\x97toti socialin\xc4\x99 pagalb\xc4\x85 ne\xc4\xafgaliesiems, kuriant vyriausybines, savivaldos bei nevyriausybines, taip pat ir priva\xc4\x8dias socialines tarnybas. Organizacija skatina ne\xc4\xafgali\xc5\xb3j\xc5\xb3 socialini\xc5\xb3 problem\xc5\xb3 mokslinius tyrimus, leid\xc5\xbeia mokslinio ir populiaraus turinio leidinius bei kitas publikacijas, rengia seminarus, mokymus, konferencijas. 2007-\xc5\xb3j\xc5\xb3 metais asociacija aktyviai dalyvavo Europos ne\xc4\xafgali\xc5\xb3j\xc5\xb3 forumo organizuotoje para\xc5\xa1\xc5\xb3 kampanijoje \xe2\x80\x9eVienas milijonas u\xc5\xbe ne\xc4\xafgaliuosius\xe2\x80\x9c. Kampanijos tikslas buvo per vis\xc4\x85 Europ\xc4\x85 surinkti vien\xc4\x85 milijon\xc4\x85 para\xc5\xa1\xc5\xb3, kuriais pilie\xc4\x8diai pasisako efektyvi\xc5\xb3 \xc4\xafstatym\xc5\xb3, ginan\xc4\x8di\xc5\xb3 ne\xc4\xafgali\xc5\xb3j\xc5\xb3 teises, pri\xc4\x97mim\xc4\x85. Lietuvoje devynis m\xc4\x97nesius trukusios kampanijos metu Lietuvos ne\xc4\xafgali\xc5\xb3j\xc5\xb3 forumo iniciatyva buvo surinkta daugiau kaip trylika t\xc5\xabkstan\xc4\x8di\xc5\xb3 para\xc5\xa1\xc5\xb3. Asociacija kasmet organizuoja konferencijas, kuri\xc5\xb3 met\xc5\xb3 diskutuoja su vald\xc5\xbeios bei ne\xc4\xafgali\xc5\xb3j\xc5\xb3 organizacij\xc5\xb3 atstovais, kaip b\xc5\xabt\xc5\xb3 galima pagerinti ne\xc4\xafgali\xc5\xb3j\xc5\xb3 gyvenimo kokyb\xc4\x99, keisti visuomen\xc4\x97s po\xc5\xbei\xc5\xabr\xc4\xaf. Lietuvos ne\xc4\xafgali\xc5\xb3j\xc5\xb3 forumas siekia efektyvaus bendradarbiavimo su visomis Lietuvos savivaldyv\xc4\x97mis, tod\xc4\x97l organizuoja susitikimus su savivaldybi\xc5\xb3 atstovais, susipa\xc5\xbe\xc4\xafsta su skirtingose rajonuose egzistuojan\xc4\x8diomis ne\xc4\xafgali\xc5\xb3j\xc5\xb3 problemomis ir siekia pad\xc4\x97ti jas i\xc5\xa1spr\xc4\x99sti.\n_START_SECTION_\nValdymas\n_START_PARAGRAPH_\nLNF asociacijos organai yra: visuotinis nari\xc5\xb3 susirinkimas, kolegialus valdymo organas \xe2\x80\x93 Taryba ir vienasmenis valdymo organas \xe2\x80\x93 prezidentas._NEWLINE_Visuotinis nari\xc5\xb3 susirinkimas yra auk\xc5\xa1\xc4\x8diausias Asociacijos organas, vykstantis ne ma\xc5\xbeiau kaip kart\xc4\x85 per metus. Jis nustato pagrindinius Asociacijos tikslus, pagrindinius u\xc5\xbedavinius, priima, kei\xc4\x8dia ir papildo Asociacijos \xc4\xafstatus, renka Asociacijos prezident\xc4\x85. Tarp visuotini\xc5\xb3 nari\xc5\xb3 susirinkim\xc5\xb3 Asociacijai vadovauja Taryba, kuri numato, svarsto ir tvirtina Asociacijos veiklos kryptis. Taryba renkasi ne re\xc4\x8diau kaip keturis kartus per metus._NEWLINE_Asociacij\xc4\x85 atstovauja prezidentas. Jo vardu sudaromos sutartys atskiriems darbams bei projektams vykdyti. Dabartin\xc4\x97 Asociacijos prezident\xc4\x97 Dovil\xc4\x97 Juodkait\xc4\x97. (pirmasis asociacijos prezidentas \xe2\x80\x93 Jonas Va\xc5\xa1kevi\xc4\x8dius).'